চা নাস্তা বা খাবার দাবার শেষেও পান দিয়ে আপ্যায়িত করা যেন বাধ্যতামুলক।  সিলেটাঞ্চলে বিয়ের প্রাক প্রস্তুতি হিসেবে দিন তারিখ ঠিক করতে কনের বাড়িতে বর কনে উভয় পরে যে আনুষ্ঠানিক বৈঠক ও ভুড়িভোজন হয় সেই অনুষ্ঠানের নাম হচ্ছে পান চিনির অনুষ্ঠান। কনে বাড়িতে মিস্টি মিঠাইয়ের সাথে রঙিন কাগজে মোড়ানো পান্দান মনোরম সাজে সাজিয়ে সাথে নিতে হয় বাধ্যতামুলকভাবে। এই পান চিনির অনুষ্ঠান এতই গুরুত্বপুর্ণ যে, এতে নিকটাত্মীয় সকলকে দাওয়াত দিতে ভুল করলে তারা গোস্বা করে বিয়ের মুল আসরে অংশ নেয়া থেকে বিরত থাকতেও শুনা যায়। এছাড়া বিয়ের দিন গ্রাম পঞ্চাইতের ঘরে ঘরে লোক পাঠিয়ে আনুষ্ঠানিক দাওয়াত দেয়া হয় পান তামাক খাইতা  নউশা (বর) হাজাইতা (সাজাইতা)। আক্বদ অর্থাৎ ইজাব কবুলের সময়ও ঝকঝকে সুন্দর করে সাজানো একটি পান্দান উকিল শ্বশুড় নিজ হাতে বর কনের সামনে রাখার পরেই ইজাব কবুল আদায় করার রেওয়াজ এখনও সিলেটাঞ্চলে কঠোরভাবে পালন করা হয়। সেই সাজানো পান্দান না হলে আক্বদের মুল অনুষ্ঠানই শুরু হয়না। বিয়ের দিনও বরের সাথে সাজানো পান্দান নিয়ে বিয়ের আসরে যেতে হয়।